ΓΡΑΠΤΗ ΕΡΩΤΗΣΗ E-1275/98

υποβολή: Gerhard Hager (NI) προς την Επιτροπή

(29 Απριλίου 1998)

Θέμα: Διαφορές στην πολιτική που εφαρμόζεται στον τομέα των ναρκωτικών

Τα κράτη μέλη εφαρμόζουν στον τομέα των ναρκωτικών πολύ διαφορετικές πολιτικές. Υπάρχει όμως η μόνιμη τάση να διαμορφωθεί μια κοινή προσέγγιση στην Ευρώπη ως προς το θέμα αυτό.

1. Διαθέτει η Επιτροπή ερευνητικά και λεπτομερή στατιστικά στοιχεία για τα διάφορα κράτη μέλη όσον αφορά την κατανάλωση ναρκωτικών, την τοξικομανία και ποινικές πράξεις που συνδέονται με τα ναρκωτικά;

2. Διαθέτει η Επιτροπή στοιχεία που να αποδεικνύουν την επιτυχία ή αποτυχία των αλλαγών στην πολιτική που εφαρμόζουν τα διάφορα κράτη μέλη στον τομέα των ναρκωτικών;

3. Διαθέτει η Επιτροπή στοιχεία τα οποία αποδεικνύουν την αλλαγή των λεγομένων "λεωφόρων των ναρκωτικών" σε σχέση με το άνοιγμα προς Ανατολάς;

4. Ποιες πληροφορίες και ποια στατιστικά στοιχεία διαθέτει η Επιτροπή σχετικά με την κατανάλωση ναρκωτικών, τη διακίνηση ναρκωτικών και ποινικές πράξεις που συνδέονται με τα ναρκωτικά στις υποψήφιες για ένταξη στην ΕΕ χώρες;

5. Έχει η Επιτροπή διαθέσιμο υλικό σχετικά με τις ποινικές διαδικασίες που ακολουθούνται στα κράτη μέλη καθώς και στις υποψήφιες χώρες σε περιπτώσεις αδικημάτων που συνδέονται με τα ναρκωτικά;

Απάντηση του κ.Flynn εξ ονόματος της Επιτροπής

(19 Ιουνίου 1998)

1.-2. Η Επιτροπή εφιστά την προσοχή του κ. βουλευτή στην εντολή και τις εργασίες του Ευρωπαϊκού Κέντρου Παρακολούθησης των Ναρκωτικών και της Τοξικομανίας (OEDT) (Κανονισμός (ΕΟΚ) 302/93 του Συμβουλίου της 8ης Φεβρουαρίου 1993(1)) που έχουν σκοπό να παρέχουν στην Κοινότητα και στα κράτη μέλη της αντικειμενικές, αξιόπιστες και συγκρίσιμες πληροφορίες σε ευρωπαϊκό επίπεδο για το φαινόμενο των ναρκωτικών, της τοξικομανίας και των συνεπειών τους. Η σύνθεση των εργασιών αυτών παρουσιάζεται στις ετήσιες εκθέσεις του OEDT σχετικά με την κατάσταση του φαινομένου των ναρκωτικών.

Οι εκθέσεις αυτές περιλαμβάνουν μία ανάλυση των εθνικών στρατηγικών καταπολέμησης των ναρκωτικών που παρουσιάζει τις νέες πολιτικές τάσεις και προσανατολισμούς. Η έκθεση του έτους 1997 παρουσιάζει επίσης μία ανάλυση των δημόσιων δαπανών που συνδέονται με την καταπολέμηση των ναρκωτικών και των κοινωνικών δαπανών που συνεπάγεται το πρόβλημα των ναρκωτικών. Τέλος, εξετάζεται το ζήτημα της αξιολόγησης των πρακτικών πρόληψης, που συνδέεται με τα ζητήματα πολιτικού προσανατολισμού, τόσο από μεθοδολογική όσο και από πρακτική πλευρά στα προγράμματα εργασίας του κέντρου και του προγράμματος κοινοτικής δράσης για την πρόληψη της τοξικομανίας μέσα σε ένα πλαίσιο δημόσιας υγείας (απόφαση 102/97/ΕΚ του Κοινοβουλίου και του Συμβουλίου της 16ης Δεκεμβρίου 1996(2)).

3. Όσον αφορά στοιχεία για με τις "λεωφόρους των ναρκωτικών", χρήσιμες πληροφορίες προέρχονται από εκθέσεις της Ευρωπαϊκής Αστυνομικής Υπηρεσίας (EUROPOL). Εκτός από την ετήσια έκθεσή του, το τμήμα δίωξης ναρκωτικών της Ευρωπαϊκής Αστυνομικής Υπηρεσίας έχει ετοιμάσει μία έκθεση στρατηγικής σημασίας σχετικά με τη διακίνηση ναρκωτικών στη νοτιοανατολική και στην κεντρική Ευρώπη καθώς και με τις δραστηριότητες και τη δομή των τουρκικών εγκληματικών οργανώσεων στην Ένωση. Η εν λόγω έκθεση παρέχει τη βάση για πιο αποτελεσματική επιχειρησιακή συνεργασία των υπηρεσιών δίωξης των ναρκωτικών στα κράτη μέλη.

4. Στο πλαίσιο του προγράμματος PHARE για την καταπολέμηση των ναρκωτικών, που απευθύνεται σε πολλούς δικαιούχους, συλλέγονται πληροφορίες σχετικά με την κατάσταση που επικρατεί στις υποψήφιες για ένταξη χώρες. Έχουν εκπονηθεί πρόσφατες εκθέσεις εμπειρογνωμόνων του PHARE για την κατάσταση κατάχρησης ναρκωτικών, τις πολιτικές μείωσης της ζήτησης ναρκωτικών και τις δομές στις χώρες της κεντρικής και της ανατολικής Ευρώπης (ΧΚΑΕ) καθώς και για την κατάσταση στον τομέα των συνθετικών ναρκωτικών. Συμπληρωματικές πληροφορίες συλλέγονται στο πλαίσιο κάθε σχεδίου PHARE, και συντάσσονται δελτία των χωρών με στοιχεία που παρέχουν οι ΧΚΑΕ. Οι συναφείς περιγραφές των χωρών που διαθέτει το πρόγραμμα των Ηνωμένων Εθνών για τον διεθνή έλεγχο των ναρκωτικών (UNDCP) είναι επίσης χρήσιμες.

Επιπλέον, στο πλαίσιο του εν λόγω προγράμματος ιδιαίτερη σημασία δίδεται στην περαιτέρω ανάπτυξη της συνεργασίας μεταξύ των ΧΚΑΕ, ιδίως των υποψηφίων χωρών, και του Ευρωπαϊκού Κέντρου Παρακολούθησης των Ναρκωτικών και της Τοξικομανίας (EMCDDA) με ενεργό συμμετοχή στις δραστηριότητες του Ευρωπαϊκού Δικτύου Πληροφόρησης για τα Ναρκωτικά και την Τοξικομανία (REITOX) του EMCDDA. Στην ετήσια έκθεση για το 1998 του EMCDDA θα υπάρχει ειδικό κεφάλαιο για την κατάσταση σχετικά με τις ΧΚΑΕ.

Η Επιτροπή συμμερίζεται το ενδιαφέρον του κ. βουλευτή για τη βελτίωση της αμοιβαίας κατανόησης και την εφαρμογή της ποινικής νομοθεσίας στα κράτη μέλη όσον αφορά την καταπολέμηση των ναρκωτικών. Για το σκοπό αυτό η Επιτροπή διοργάνωσε το 1995 και 1996, σε συνεργασία με το Κοινοβούλιο και την προεδρία του Συμβουλίου, συνέδρια και σεμινάρια με στόχο τη μελέτη της ισχύουσας ποινικής νομοθεσίας στα κράτη μέλη και την εφαρμογή της στην πράξη. Οι εργασίες αυτές στηρίχθηκαν ιδίως σε μία μελέτη που χρηματοδοτήθηκε από την Επιτροπή σχετικά με τις διαφορές στην ποινική νομοθεσία κατά των ναρκωτικών στα κράτη μέλη. Τα συμπεράσματα των εργασιών αυτών καθώς και η έκθεση συγκριτικής μελέτης κυκλοφόρησαν ευρέως και απεστάλησαν απ' ευθείας στον κ. βουλευτή καθώς και στη Γενική Γραμματεία του Κοινοβουλίου. Επιπλέον, σε εξέλιξη βρίσκεται μία μελέτη συγκριτικής ανάλυσης του νομικού και θεσμικού πλαισίου για τις υποψήφιες χώρες στο πλαίσιο του προγράμματος PHARE για την καταπολέμηση των ναρκωτικών, που απευθύνεται σε πολλούς δικαιούχους.

(1) EE L 36 της 12.2.1993.

(2) EE L 19 της 22.1.1997.